337 nou al dood weens Zuma-onluste‘n Buitelander se winkel in White City in Soweto word geplunder. Foto: Matthews Baloyi/ANA Wydverspreide onluste wat verlede week in dele van KwaZulu-Natal en Gauteng gewoed het, het nou al die lewe van 337 mense geëis. Só het Khumbudzo Ntshavheni, minister in die presidensie, Donderdag gesê. “Die getal sterftes staan nou op 79 in Gauteng en 276 in KwaZulu-Natal.” Volgens Ntshavheni kan bykomende sterftes toegeskryf word aan mense wat tydens die onluste beseer is en intussen aan hul wonde beswyk het. Volgens Ntshavheni word 42 sake van moord in Gauteng en 171 sake van moord in KwaZulu-Natal in verband met dié sterftes ondersoek. Altesaam 132 gevalle van brandstigting word ook deur die polisie in KwaZulu-Natal ondersoek. Wydverspreide geweld, plundering en vandalisme het sedert voorverlede naweek in dié twee provinsies uitgebreek, kort nadat oudpres. Jacob Zuma hom by ŉ tronk in Estcourt, KwaZulu-Natal, oorgegee het. Hy dien tans tronkstraf van 15 maande uit vir minagting van die hof. Sedert troepe van die Suid-Afrikaanse weermag ontplooi is om die polisie by te staan, het onluste grotendeels gestabiliseer. Die N3- én N2-hoofweg is ook sedertdien oopgestel en het Donderdag oopgebly. Geen nuwe voorvalle van geweld wat met onluste verband hou, is Donderdag aangemeld nie. Die minister het Woensdag gesê voedsel is ook nou weer geredelik beskikbaar in geraakte gebiede. Volgens die minister is daar nog geen verdere verwikkelinge wat betref die inhegtenisneming van beweerde aanhitsers nie. Maroela Media het Dinsdag berig dat ses “sleutelinhegtenisnemings” reeds in dié verband gedoen is.